Bakıda Azərbaycan - İran işgüzar görüşü baş tutub - FOTO — Axtarırıq.Biz
Bakıda Azərbaycan - İran işgüzar görüşü baş tutub - FOTO
Bakıda Azərbaycan - İran işgüzar görüşü baş tutub - FOTO Bu gün Bakıda İranın Şimali Xorasan əyalətinin Ticarət, Sənaye, Mədən və Kənd Təsərrüfatı Palatasının sədri Məhəmməd Səmədinin rəhbərlik etdiyi nümayəndə heyətinin ölkəmizə səfəri çərçivəsində Azərbaycan-İran işgüzar görüşü keçirilib.
İqtisadiyyat Nazirliyindən Oxu.Az-a verilən məlumata görə, İqtisadiyyat Nazirliyinin dəstəyi, Azərbaycanda İxracın və İnvestisiyaların Təşviqi Fondunun (Azpromo) təşkilatçılığı ilə keçirilən tədbirdə iqtisadiyyatın müxtəlif sahələrində fəaliyyət göstərən 80-dən çox yerli və İran şirkətlərinin nümayəndələri iştirak edib.
Azərbaycan və İran arasında mövcud iqtisadi əlaqələr barədə məlumat verən İqtisadiyyat nazirinin müavini Sahib Məmmədov iqtisadiyyatın müxtəlif sahələrində əməkdaşlığın genişləndirilməsi üçün böyük imkanların olduğunu diqqətə çatdırıb.
O, iş adamları arasında əlaqələrin inkişafı üçün birgə biznes forum, işgüzar görüş və sərgilərin təşkil olunduğunu qeyd edib. Şimali Xorasan əyalətinin iş adamlarının ölkəmizə səfəri çərçivəsində təşkil edilmiş bugünkü işgüzar görüşün də iki ölkə arasında əməkdaşlığın inkişafına, ticarət əlaqələrinin genişlənməsinə töhfə verəcəyini bildirən S.Məmmədov İran sahibkarlarını azərbaycanlı həmkarları ilə fəal əməkdaşlığa dəvət edib.
M.Səmədi isə çıxışında Azərbaycan və İran arasında kənd təsərrüfatı, turizm, səhiyyə, əczaçılıq, minik avtomobillərinin və ehtiyat hissələrinin birgə istehsalı kimi sahələrdə nəzərdə tutulan layihələrdən danışıb.
Mənbə: http://oxu.az/economy/146948
31.08.2016 7 News ←Dostlarınla paylaş